Chris en Lucella Smit se afskeidswoorde – Skuilkrans
Chris en Lucella Smit se afskeidswoorde
July 25, 2016 Written by admin
ONS VERHUIS EN GROET JULLE!
Dit is by ons ‘n groot behoefte om hierdie briefie te skryf. Ons vertrou julle sal daarin iets sien wat in ons harte leef. Ons verhuis teen einde Julie na Mosselbaai na bykans 46 jaar in die omgewing en in die Gemeente.
‘n Mens kan seker oor baie dinge skryf na so ‘n lang tyd wat ons die pad saam met julle gestap het. Ons het in November 1970 in ons huis op die hoek van Trevorstraat en Natalielaan ingetrek. Die “aarde was nog woes en leeg” in daardie jare en teerpaaie/verkeersligte was nog nie eers op die stadsraad se langtermynplanne nie. Ons het dadelik ingeskakel by die plaaslike gemeente, te wete Meyerspark NG Gemeente. Daar het ons gereeld op Sondae kennisgeneem van die totstandkoming aan die begin van 1971 van ‘n nuwe gemeente, naamlik Skuilkrans – wat ‘n mooi naam! Ons onthou nog baie duidelik die eerste Sondag wat ons kerk gehou het in Meyerspark se Laerskoolsaal. Toe die groot oomblik kom, stap ‘n goedgeorganiseerde kerkraad onder leiding van ds Carel Boshoff die saal binne en sing die nuwe gemeente die intruitislied onder leiding van Anna Boshoff op die klavier – kompleet asof die gemeente al lankal bestaan!
Ons almal was van meet af entoesiasties oor die ideale van Skuikrans NG Gemeente en het hard aan die werk gespring. Gereelde fondsinsamelings is gehou, die jaarlikse basaar is aangebied in ‘n groot tent en die ouderlinge en diakens het hulle wyke met toewyding besoek – dit was sommer gou duidelik dat die Gemeente uit baie besondere mense bestaan het. Ekself is gekies as diaken vir die wyk Boschkop – ‘n gebied wat in die distrik Bronkhorstspruit geleë was! Sal ek ooit vergeet hoe ek eendag op “huisbesoek” in my wyk na goeie deurdringende reën op die grondpad van die pad afgegly het tot in die veld. Daar was nie hoop op vinnige hulp in die afgesonderde gebied nie en ek moes met my een voet in die motor en die ander een in die modderbad myself uit die problem kry – met groot genade van Bo! Toe ons eerste predikantspaar, ds Nic en mev Hester Ackerman aankom, was die gemeente al goed gevestig. Dit was vir ons ‘n heerlike voorreg om deel te wees van die diakonie (later die ouderlingeraad), die sustersvereniging en sommer al die aksies wat eie is aan ‘n gemeente van Jesus. Ons dink nou nog terug aan die dae wat ons vetkoeke gebak en verkoop het tydens sportbyeenkomste by Pilditch atletiekkompleks. Benewens die gebruiklike gemeente-aktiwiteite was daar ook spesiale aksies soos EE3, Ontdek Jou Gawes en natuurlik dikwels spesiale gemeentebyeenkomste om die Here se doel met ons Gemeente beter te verstaan. Een van die groot hoogtepunte was die jaarlikse gemeentekamp.
So met die vordering in die jare het die Kerssangdienste, Paassangdienste en die jaarlikse gemeentekampe instellings geword. Die ontstaan van Crux naskoolsentrum, Kransjakkers en Die Kranslaerskool asook die geloofsoffer en die Getuienisaksie met sy uitgebreide uitreike na mense met spesiale behoeftes, is aksies wat later bygekom het en wat steeds ons gemeente se unieke karakter definieer. Natuurlik was daar ook soms spanning en onaangename ervarings wanneer gemeentelede mekaar nie mooi verstaan het nie, maar dit is nie van die dinge wat vir ons van Skuilkrans uitgestaan het nie. Ons as lidmate het dikwels vir mekaar gesê dat ‘n besondere eienskap van Skuilkrans is die feit dat elke lidmaat se behoeftes belangrik is en almal word geakkommodeer – of dit nou jong mense is of seniors, mense met ‘n meer tradisionele geloofsbelewenis of mense met ‘n meer vernuwende geloofsbelewenis. Van die dinge wat ons die meeste gaan mis, is die besondere bydrae van die sangbediening onder leiding van die orreliste en sanggroep. Ek weet van besoekers van buite wat tydens ‘n erediens in die kerk gedink het ons gemeente se sang word ondersteun deur die gelyktydige speel van ‘n CD!
Dit is nie net ons as ouerpaar wat die Gemeente gaan mis nie – ons drie kinders en sewe kleinkinders gaan ook die groot leemte ervaar. Elena was maar een jaar oud toe ons hier ingetrek het en beide Jeanette en Izak is hier gebore en gedoop terwyl aldrie hier belydenis van geloof afgelê het. Van ons kleinkinders is ook hier gedoop. Tydens hulle besoeke aan ons in latere jare wou hulle altyd graag saam met ons in die Gemeente kom aanbid. Skuilkrans is in ons familie se bloed! Ons wil graag in ons nuwe omgewing met hart en siel by die plaaaslike gemeente gaan inskakel.
Ons groet julle graag met ‘n diep en opregte seënbede – mag die Vader julle seën met Sy ewigteenwoordige liefde, mag Jesus se verlossing elke dag vir julle groot vreugde gee en mag die Heilige Gees julle in gedagtes, woorde en dade lei!
Chris en Lucella Smit